SELETUSKIRI

Eelarvedistsipliini ja usaldusväärset finantsjuhtimist käsitleva Euroopa Parlamendi, nõukogu ja komisjoni 17. mai 2006. aasta institutsioonidevahelise kokkuleppe[1] punkti 28 kohaselt võib Globaliseerumisega Kohanemise Euroopa Fondi (EGF, edaspidi ka „fond”) kasutada igal aastal mahus, mis täiendab finantsraamistiku asjaomastes rubriikides ettenähtud assigneeringuid kuni 500 miljoni euroga.

Fondist toetuse saamise tingimused on sätestatud Euroopa Parlamendi ja nõukogu 20. detsembri 2006. aasta määruses (EÜ) nr 1927/2006 Globaliseerumisega Kohanemise Euroopa Fondi loomise kohta[2].

2010. aasta 20. detsembril esitasid Madalmaad taotluse EGF/2010/027 NL/Noord-Brabant osa 18, et saada fondist rahalist toetust seoses koondamistega NACE Revision 2 osa 18 (trükindus ja salvestiste paljundus)[3] alla kuuluvas 14 ettevõttes, mis tegutsevad Madalmaade NUTS II tasandi piirkonnas (Põhja-Brabant (NL41)).

Kõnealune taotlus kuulub nelja omavahel seotud taotluse paketti ning kõik neli taotlust on seotud koondamistega kuues Madalmaade NUTS II tasandi piirkonnas tegutsevates trükinduse ja salvestiste paljunduse valdkonna ettevõtetes.

Pärast taotluse põhjalikku läbivaatamist otsustas komisjon kooskõlas määruse (EÜ) nr 1927/2006 artikliga 10, et kõnealuses määruses sätestatud tingimused rahalise toetuse saamiseks on täidetud.

TAOTLUSE KOKKUVÕTE JA ANALÜÜS

Põhiandmed ||

EGFi viitenumber || EGF/2010/027

Liikmesriik || Madalmaad

Artikkel 2 || (c)

Asjaomased ettevõtted || 14

NUTS II tasandi piirkond || Põhja-Brabant (NL41)

NACE Revision 2 osa || 18 (trükindus ja salvestiste paljundus)

Vaatlusperiood: || 16.1.2010 – 16.10.2010

Individuaalsete teenuste osutamise algustähtaeg: || 16.1.2010

Taotluse esitamise kuupäev: || 20.12.2010

Koondamised vaatlusperioodil: || 199

Toetust vajavate koondatud töötajate arv: || 199

Individuaalsete teenustega seotud kulud (eurodes) || 986 323

Fondi toetuse rakendamisega seotud kulud[4] (eurodes) || 41 097

Fondi toetuse rakendamisega seotud kulud (%) || 4,0

Eelarve kokku (eurodes) || 1 027 420

Fondi toetus eurodes (65 %) || 667 823

1. Taotlus esitati komisjonile 20. detsembril 2010 ning sellele lisati täiendavat teavet kuni 7. märtsini 2011.

2. Taotlus vastab fondi vahendite kasutamise tingimustele, mis on sätestatud määruse (EÜ) nr 1927/2006 artikli 2 punktis c, ning see on esitatud kõnealuse määruse artiklis 5 sätestatud kümnenädalase tähtaja jooksul.

Koondamiste seos globaliseerumisest tingitud oluliste struktuurimuutustega maailmakaubanduses või ülemaailmse finants- ja majanduskriisiga

3. Tõendamaks seost koondamiste ning ülemaailmse finants- ja majanduskriisi vahel, väidavad Madalmaad, et kriisi tõttu langes nõudlus trükimeediasektoris märkimisväärselt. Selle tagajärjel vähenes trükimeediasektoris käive 2009. aastal 8,6 %. Trükitud reklaammaterjalide tellimused teistest majandussektoritest, mis moodustavad 35 % trüki- ja kirjastussektori kogukäibest, vähenesid oluliselt eelarvekärbete tõttu, mis tehti meedia ja reklaami valdkonnas perioodil 2008–2009 majanduskriisi tagajärjel. Taotluses osutatakse mitmele näitele. Pärast kriisi algust vähendati teavitamise ja reklaami eelarvet ehitussektoris 36,8 %, finantssektoris 33,2 % ja olmeelektroonika sektoris 30,6 %. Lisaks sellele on majanduskriis avaldanud negatiivset mõju eri tüüpi trükitud meedia nõudlusele: 2009. aastal vähenes nõudlus populaarajakirjade järele 25,7 %, ajalehtede järele 24,4 %, tasuta levitatavate reklaamlehtede järele 10,54 % ja erialaajakirjade järele 23,4 %.

Koondamiste arvu tõendamine ja vastavus artikli 2 punktis c esitatud kriteeriumidele

4. Madalmaad esitasid oma taotluse määruse (EÜ) nr 1927/2006 artikli 2 punktis c sätestatud sekkumiskriteeriumide alusel, mis lubavad väikestel tööturgudel või erakorralistel asjaoludel, mida asjaomane liikmesriik nõuetekohaselt tõendab, esitada taotluse fondist toetuse saamiseks isegi juhul, kui punktides a ja b sätestatud sekkumiskriteeriumid ei ole täielikult täidetud, tingimusel et koondamistel on tugev negatiivne mõju tööhõivele ja kohalikule majandusele. Sel juhul peab taotleja täpsustama, milliseid peamisi sekkumiskriteeriume taotlus ei täida.

5. Madalmaad täpsustasid, et taotletakse erandit määruse artikli 2 punktist b, mille kohaselt on fondist toetuse saamise tingimuseks vähemalt 500 töötaja koondamine üheksakuulise perioodi jooksul ettevõtetes, mis tegutsevad liikmesriigi ühe piirkonna samas NACE Revision 2 osas või NUTS II tasandi kahes külgnevas piirkonnas.

6. Taotluses on märgitud 199 töötaja koondamine 14 ettevõttest, mis tegutsevad NACE Rev. 2 osas 18 (trükindus ja salvestiste paljundus)[5] NUTS II tasandi Põhja-Brabanti piirkonnas (NL41) üheksakuulisel vaatlusperioodil, mis kestis 16. jaanuarist 2010 kuni 16. oktoobrini 2010. Koondamiste arv määrati kindlaks määruse (EÜ) nr 1927/2006 artikli 2 teise lõigu teise taande kohaselt.

7. Madalmaade ametiasutused väidavad, et taotlus täidab määruse (EÜ) nr 1927/2006 artikli 2 punktis c sätestatud sekkumiskriteeriume ning viitab eriolukorrale – taotlus hõlmab täiendavaid koondamisi samas NACE Revision 2 osas samal vaatlusperioodil kui koondamised, mida hõlmab taotlus EGF/2010/029 NL/Zuid-Holland ja Utrecht osa 18, mille Madalmaad on esitanud määruse (EÜ) nr 1927/2006 artikli 2 punkti b alusel. Lisaks sellele on Põhja-Brabant ja Lõuna-Holland NUTS II tasandi külgnevad piirkonnad. Vaadeldava juhtumi erandlikkus on põhjendatud kõnealuste tegurite koosmõjuga, mis paneb asjaomased töötajad ja kõnealuse piirkonna erakordselt raskesse olukorda.

8. Madalmaade andmetel on Põhja-Brabant väga raskes olukorras. Kõnealuses provintsis tõusis töötuse tase 3,1 %-lt 2008. aasta kolmandas kvartalis 5 %-ni 2010. aasta kolmandas kvartalis. Vegheli ja Udeni piirkond on Kirde-Brabanti tähtsuselt teine trükimeediakeskus ja seal oli trükimeediatöötajate töötus 2010. aasta oktoobris 88 % kõrgem kui 2008. aasta oktoobris. Lisaks sellele prognoositakse,[6] et tehnika- ja ehitusvaldkonna kriisi tõttu väheneb tööhõive Põhja-Brabanti tööjõuturul veelgi ning et sellel on tugev mõju töötute võimalustele leida tööd.

9. Samal ajal on Madalmaade trükimeediasektoris koondatud väga suur hulk töötajaid. Sellele viitavad ka Madalmaadest fondile esitatud kolm muud omavahel seotud taotlust, mis näitavad suurt koondamiste arvu ka teistes Madalmaade piirkondades tegutsevates trükimeediasektori ettevõtetes. Lisaks on Madalmaad 2009. aastal edukalt taotlenud kaasrahastamist koondatud töötajate toetamiseks samas sektoris ja samas NUTS II tasandi piirkonnas[7].

10. Seetõttu teevad komisjoni talitused järelduse, et kõnealustel koondamistel on tugev negatiivne mõju tööhõivele ja kohalikule majandusele ning et raske olukord Põhja-Brabanti majanduses ja tööturul koos täiendavate koondamistega muudes Madalmaade NUTS II tasandi piirkondades, mis leidsid aset samal põhjusel ja samas ajavahemikus samas NACE Revision 2 osas, täidavad üheskoos määruse (EÜ) nr 1927/2006 artikli 2 punktis c sätestatud sekkumiskriteeriumid.

11. Selline tõlgendus on kooskõlas avaldusega, mille komisjon esitas seoses määruse (EÜ) nr 546/2009[8] vastuvõtmisega: „Juhtudel, kui liikmesriik esitab EGFi taotluse vastavalt artikli 2 punktile b ning kui sama liimesriigi mõnes teises NUTS II tasandi piirkonnas on samal põhjusel ja samal ajavahemikul samas NACE 2 osas toimunud täiendavaid koondamisi, on komisjon arvamusel, et selliste töötajate puhul saab EGFi toetuse taotluse esitada vastavalt artikli 2 punktile c, viidates eriolukorrale”[9].

Selgitus koondamiste ettenägematuse kohta

12. Madalmaade ametiasutused väidavad, et finants- ja majanduskriis ning selle mõju kõnealusele sektorile oli ettenägematu. Taotluses on öeldud, et enne kriisi viidi Madalmaade trüki- ja kirjastussektoris läbi kulukas ümberkorraldus, et säilitada sektori tehniline konkurentsivõime võrreldes ELi väliste ettevõtetega. Kõnealune sektor muudeti nõudluspõhisest pakkumispõhiseks ning seoses sellega tehti palju tööd, et valmistada töötajaid ette uueks tööviisiks. Kriisi tõttu on aga oht, et suurte investeeringute ja sektori jõupingutuste kasutegur nullitakse.

Töötajaid koondanud ettevõtjate andmed ning toetust vajavate töötajate kirjeldus

13. Taotlus on seotud 199 töötaja koondamisega (kellest kõik vajavad toetust) järgmises 14 ettevõttes.

Ettevõtted ja koondatud töötajate arv

Lithorado BV, Uden || 85

Graphic Web Systems BV, Schijndel || 50

All Color Press, Eersel || 27

Peeters Druk & Printservice BV, Waalre || 4

De Rijense Handelsdrukkerij BV (DRH), Rijen || 6

Manders Grafische Communicatie, Eindhoven || 3

Drukkerij Sprintcopy vof, Bergen op Zoom || 4

Van Engelen BV Waalwijk || 1

Kon. Broese & Peereboom BV Breda || 12

Drukkerij Altorffer, Roosendaal || 1

Drukkerij Hearkens BV Someren || 1

Van der Garde-Jémé, Eindhoven || 1

Lutkie BV, ‘s-Hertogenbosch || 3

Roto Smeets Grafiservices Eindhoven || 1

Ettevõtete koguarv: 14 || Koondatud töötajate koguarv: || 199

14. Toetust vajavad töötajad jagunevad järgmiselt:

Kategooria || Koondatute arv || Protsent

Mehed || 129 || 64,8

Naised || 70 || 35,2

ELi kodanikud || 187 || 94,0

ELi mittekuuluvate riikide kodanikud || 12 || 6,0

15–24-aastased || 36 || 18,1

25–54-aastased || 109 || 54,8

55–64-aastased || 50 || 25,1

üle 64-aastased || 4 || 2,0

15. Kaheksa toetust vajavat töötajat on puudega.

16. Elukutsete lõikes on jagunemine järgmine.

Kategooria || Koondatute arv || Protsent

Tegevjuhid || 14 || 7,0

Spetsialistid || 40 || 20,1

Tehnikud || 42 || 21,1

Bürootöötajad || 24 || 12,1

Teenindus- ja müügitöötajad || 24 || 12,1

Seadme- ja masinaoperaatorid ja -koostajad || 55 || 27,6

17. Kooskõlas määruse (EÜ) nr 1927/2006 artikliga 7 on Madalmaad kinnitanud, et fondi toetuse rakendamise eri etappides ja eelkõige fondile juurdepääsu osas on kohaldatud ning kohaldatakse jätkuvalt meeste ja naiste võrdõiguslikkuse ning diskrimineerimisest hoidumise põhimõtteid.

Asjaomase territooriumi ning selle asutuste ja huvirühmade kirjeldus

18. Asjaomane territoorium hõlmab Põhja-Brabanti provintsi. See on Madalmaade provints sadamalinnade Rotterdami ja Antverpeni ning Saksamaa Ruhri piirkonna vahele jääval alal. See on pindalalt teine ja elanike arvult kolmas Madalmaade provints, mille rahvastiku tihedus on ligikaudu 500 inimest ruutkilomeetri kohta. 2009. aastal Põhja-Brabanti majanduslik olukord halvenes ja selle majanduskasv oli võrreldes 2008. aastaga negatiivne (–4,7%). Madalmaades tegutsevast ligikaudu 2 000 trükimeediaettevõttest 14,7 % asub selles provintsis ning nende osakaal trükimeediasektori tööhõives on 16,3 %.

19. Asjaomased asutused on sotsiaal- ja tööhõiveministeerium (SZW) ning trükimeediasektori koolitusfond (A&O Fonds Grafimedia) trükimeediasektori nõuandva organi (Raad voor Overleg in de Grafimedia Branche-ROGB) nimel. Muud asjaomased sidusrühmad on loomemajanduse instituut (GOC), toetuste eest vastutav avaliku sektori organisatsioon (UWV werkbedrijf), UWV liikuvuskeskus, ROC Midden Nederland, ROC Mondriaan (piirkondlikud kutseõppekeskused) ja Grafisch Lyceum Boxtel, VKEde organisatsioonid (MKB-ondernemingen), sotsiaalpartnerite organisatsioonid: FNV Kiem (ametiühing), CNV Media (ametiühing), Koninklijk Verbond van Grafische Ondernemingen – KVGO (tööandjate organisatsioon) Gelderland/Utrechti, Den Haagi ja Rotterdami piirkonnas ja NUV (tööandjate organisatsioon).

Koondamiste tõenäoline mõju kohalikule, piirkondlikule ja riigi tööhõivele

20. 2008. ja 2009. aastal vähenes Põhja-Brabanti trükimeediaettevõtete tööhõive 18 %. Madalmaade ametiasutused väidavad, et koondamised trükimeediasektoris raskendavad veelgi enam tööhõive olukorda sektoris, mis on majandus- ja finantskriisi tõttu juba tõsistes raskustes. Põhja-Brabanti provintsis tõusis töötuse määr 3,1 %-lt 2008. aasta oktoobris 5 %-ni 2010. aasta oktoobris. Samal ajal tõusis Kirde-Brabanti alampiirkonnas töötute tööotsijate määr 30 %. Prognooside kohaselt tõmbuvad selles piirkonnas ehitus- ja tehnikavaldkond (kaks tavapäraselt kindlateks tööandjateks peetavat sektorit) lähiaastatel veelgi koomale (n.t prognoositakse, et ehitussektoris, mis vähenes 2010. aastal 2008. aastaga võrreldes 7,8 %, kaob aastaks 2014 veel 3,4 % töökohtadest) ning see vähendab oluliselt võimalusi selles provintsis tööd leida.

Rahastatav individuaalsete teenuste kooskõlastatud pakett ja selle hinnanguline kulude jaotus, kaasa arvatud selle täiendavus struktuurifondidest rahastatavate meetmetega

21. Tehakse ettepanek järgmiste meetmete kohta, mis kõik kokku moodustavad kooskõlastatud individuaalsete teenuste paketi, mille eesmärk on aidata töötajatel naasta tööturule. Neid teenuseid pakutakse koondatud töötajatele liikuvuskeskuse Creative Career Centre (C3) kaudu.

Ettevalmistav tegevus

– Vastuvõtmine ja registreerimine: hõlmab esialgset vestlust koondatud töötaja registreerimiseks ja talle kõige paremini sobivamate meetmete kindlaksmääramiseks.

– Teave ja infolaud: hõlmab rühmakoosolekuid ja infolauda, et anda koondatud töötajatele teavet pakutavate toetusmeetmete kohta.

Nõustamine

– Nõustamine töökoha vahetamisel: hõlmab töötaja jaoks kohandatud programmi, mis sisaldab oskuste hindamist, karjääri- ja kutsetegevuskava koostamist, tööturu tutvustamist ja esialgset nõustamist uues töökohas.

– Töövahendus: pakub koondatud töötajatele aktiivset toetust uute töökohtade otsimisel.

– Koolitamine tööintervjuuks: hõlmab olemasolevate tööpakkumiste analüüsimist, toetust CV ja avalduse koostamisel ja ettevalmistust töövestlusteks.

– Juhised uue ettevõtte loomiseks: hõlmab nende koondatud töötajate abistamist, kes tahavad oma ettevõtet luua. Selleks pakutakse õigusnõustamist, abi äriplaani koostamisel ja toetust seoses haldusnõudmiste täitmisega.

Koolitus

– Haridus: hõlmab kutseõpet, ümberõpet, juhtimis- ja sotsiaaloskuste õpet ja erialaomast ümberõpet töötajatele, kelle tehnilised oskused on aegunud.

– Töökogemuse tunnustamine (APL): hõlmab iga töötaja varasemate teadmiste ja kogemuste hindamist, samuti edasist koolitust nõudvate valdkondade kindlakstegemist.

22. Fondi toetuse rakendamisega seotud kulud, mis on taotluse hulka arvatud kooskõlas määruse (EÜ) nr 1927/2006 artikliga 3, koosnevad kuludest, mis on ette nähtud haldus- ja kontrollimeetmeteks ning teavitamiseks ja reklaamiks.

23. Individuaalsed teenused, mida Madalmaade ametiasutused kirjeldavad, on aktiivsed tööturumeetmed, mis on määruse (EÜ) nr 1927/2006 artikli 3 kohaselt toetuskõlblikud. Madalmaade ametiasutuste hinnangu kohaselt on teenuste kogumaksumus 986 323 eurot ja fondi toetuse rakendamisega seotud kulud on 41 097 eurot (4 % kogukuludest). Fondilt taotletav kogusumma on 667 823 eurot (65 % kogukuludest).

Meetmed || Toetust vajavate töötajate hinnanguline arv || Hinnangulised kulud toetust vajava töötaja kohta (eurodes) || Kulu kokku (EGF ja riiklik kaasfinantseerimine) (eurodes)

Individuaalsed teenused (määruse (EÜ) nr 1927/2006 artikli 3 esimene lõik)

Vastuvõtmine ja registreerimine || 199 || 193 || 38 407

Teave ja infolaud || 199 || 86 || 17 114

Nõustamine töökoha vahetamisel || 75 || 3 594 || 269 550

Töövahendus || 60 || 4 448 || 266 880

Koolitamine tööintervjuuks || 60 || 1 410 || 84 600

Juhised uue ettevõtte loomiseks || 10 || 4 630 || 46 300

Haridus || 84 || 2 478 || 208 152

Töökogemuse tunnustamine (APL) || 20 || 2 766 || 55 320

Individuaalsed teenused kokku || || 986 323

Fondi toetuse rakendamisega seotud kulud (määruse (EÜ) nr 1927/2006 artikli 3 kolmas lõik)

Haldamine || || 10 274

Teavitamine ja reklaam || || 10 274

Kontrollitegevused || || 20 549

Fondi toetuse rakendamisega seotud kulud kokku || || 41 097

Hinnangulised kogukulud || || 1 027 420

Fondi toetus (65 % kogukuludest) || || 667 823

24. Madalmaad kinnitavad, et eespool kirjeldatud meetmed täiendavad struktuurifondide rahastatud meetmeid. ESFi rahastatud meetmed on ette nähtud ainult töötajatele, samas kui EGFi meetmete eesmärk on aidata koondatutel tööturule naasta. EGFi korraldusasutus, mis on ühtlasi ka ESFi korraldusasutus, on võtnud kasutusele vajalikud kontrollmenetlused topeltrahastamise riski kõrvaldamiseks.

Kuupäev(ad), millal alustati või kavatsetakse alustada individuaalsete teenuste osutamist asjaomastele töötajatele

25. Madalmaad alustasid 16. jaanuaril 2010 asjaomastele töötajatele selliste individuaalsete teenuste osutamist, mis sisaldusid EGFi kaasrahastamist taotlevas kooskõlastatud paketis. Kõnealune kuupäev on seega toetuskõlblikkusperioodi algus fondist saadava mis tahes toetuse puhul.

Menetlused sotsiaalpartneritega konsulteerimiseks

26. Sotsiaalpartneritega konsulteeriti trükimeediasektori tööturu ja koolitusfondi sihtasutuse (Arbeids & Opleidingsfonds Grafimedia branche) kaudu, mis nõustus kriisi arvesse võttes looma sektori jaoks liikuvuskeskuse Creative Career Centre (C3). Nimetatud liikuvuskeskuse eesmärk on sotsiaalpartneritega konsulteerides kooskõlastada erinevaid aktiivseid tööturumeetmeid.

27. Madalmaade ametiasutused on kinnitanud, et riiklikus ja ELi õiguses sätestatud nõuded kollektiivse koondamise kohta on täidetud.

Teave meetmete kohta, mis on siseriikliku õiguse alusel või kollektiivlepingute kohaselt kohustuslikud

28. Seoses määruse (EÜ) nr 1927/2006 artiklis 6 sätestatud kriteeriumidega on Madalmaade ametiasutused taotluses

· kinnitanud, et fondist saadav rahaline toetus ei asenda meetmeid, mis on riiklike õigusaktide või kollektiivkokkulepete kohaselt äriühingute vastutusalas;

· tõendanud, et kavandatud meetmed on ette nähtud töötajate toetuseks ja et neid ei kasutata äriühingute või sektorite ümberkorraldamiseks;

· kinnitanud, et eespool nimetatud toetuskõlblikud meetmed ei saa toetust muudest ELi rahalistest vahenditest.

Haldus- ja kontrollisüsteemid

29. Madalmaad on komisjonile teatanud, et rahalist toetust haldavad ja kontrollivad samad asutused, mis haldavad ja kontrollivad Madalmaades Euroopa Sotsiaalfondist rahastatavaid meetmeid. Korraldusasutuste vahendusasutus on sotsiaalküsimuste ja tööhõive amet (Agentschap SZW).

Rahastamine

30. Madalmaade taotluse põhjal kavandatakse fondist rahastada kooskõlastatud individuaalsete teenuste paketti 667 823 euroga, mis moodustab 65 % kogukuludest. Komisjoni kavandatav eraldis fondist põhineb Madalmaade esitatud teabel.

31. Arvestades määruse (EÜ) nr 1927/2006 artikli 10 lõike 1 alusel fondist eraldatava toetuse maksimumsummat ja assigneeringute ümberpaigutamise ulatust, teeb komisjon ettepaneku kasutada fondi vahendeid eespool nimetatud kogusummas, mis eraldatakse finantsraamistiku rubriigist 1a.

32. Kavandatava rahalise toetuse puhul jääb üle 25 % fondi aastasest maksimumsummast kasutamiseks aasta viimase nelja kuu jooksul kooskõlas määruse (EÜ) nr 1927/2006 artikli 12 lõikega 6.

33. Määruse (EÜ) nr 1927/2006 artikli 2 punkti c kohaselt ei tohi 2011. aastal eriolukorrale viitavate taotluste alusel väljamakstavate EGFi toetuste kogusumma, kaasa arvatud käesolevas ettepanekus kavandatud summa, ületada 15 % fondi iga-aastasest maksimumsummast.

34. Tehes käesoleva ettepaneku fondi kasutuselevõtmiseks, algatab komisjon 17. mai 2006. aasta institutsioonidevahelise kokkuleppe punktis 28 sätestatud lihtsustatud kolmepoolse menetluse eesmärgiga saada mõlemalt eelarvepädevalt institutsioonilt nõusolek fondi kasutamise ja vajaliku summa suuruse osas. Komisjon kutsub üles seda eelarvepädevat institutsiooni, kes saavutab fondi kasutamise eelnõu suhtes esimesena asjakohasel poliitilisel tasandil kokkuleppe, teavitama oma kavatsustest teist eelarvepädevat institutsiooni ja komisjoni. Kui eelarvepädevad institutsioonid on eriarvamusel, kutsutakse kokku ametlik kolmepoolne kohtumine.

35. Samuti esitab komisjon ümberpaigutamise taotluse, et kirjendada 2011. aasta eelarvesse konkreetsed kulukohustuste assigneeringud, nagu on nõutud 17. mai 2006. aasta institutsioonidevahelise kokkuleppe punktis 28.

Makseassigneeringute allikad

36. Kui mõlemad eelarvepädevad institutsioonid on vastu võtnud kolm otsust kogusummaga 10 371 321 eurot ning võttes arvesse neid viite juhtumit, mis praegu eelarvepädevates institutsioonides arutusel on ning mille kogusumma on 30 545 352 eurot, siis jääb EGFi eelarvereale 04.0501 kasutamiseks 6 692 277 euro suurune summa. Seda summat kasutatakse käesoleva taotluse jaoks vajatava 667 823 euro suuruse summa katmiseks.

Ettepanek:

EUROOPA PARLAMENDI JA NÕUKOGU OTSUS

Globaliseerumisega Kohanemise Euroopa Fondi kasutuselevõtmise kohta kooskõlas Euroopa Parlamendi, nõukogu ja komisjoni 17. mai 2006. aasta institutsioonidevahelise kokkuleppe (eelarvedistsipliini ja usaldusväärse finantsjuhtimise kohta) punktiga 28 (taotlus EGF/2010/027 NL/Noord-Brabant osa 18, Madalmaad)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse 17. mai 2006. aasta institutsioonidevahelist kokkulepet Euroopa Parlamendi, nõukogu ja komisjoni vahel eelarvedistsipliini ja usaldusväärse finantsjuhtimise kohta,[10] eriti selle punkti 28,

võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1927/2006 Globaliseerumisega Kohanemise Euroopa Fondi loomise kohta,[11] eriti selle artikli 12 lõiget 3,

võttes arvesse Euroopa Komisjoni ettepanekut[12]

ning arvestades järgmist:

(1) Globaliseerumisega Kohanemise Euroopa Fond (edaspidi „fond”) on asutatud selleks, et osutada täiendavat abi töötajatele, kes on koondatud seoses globaliseerumisest tingitud oluliste struktuurimuutustega maailmakaubanduses, ja aidata neil tööturule tagasi pöörduda.

(2) Fondi rakendusala on laiendatud nii, et alates 1. maist 2009 esitatud taotluste puhul võib toetust anda ka töötajaile, kes on koondatud otseselt ülemaailmse finants- ja majanduskriisi tagajärjel.

(3) 17. mai 2006. aasta institutsioonidevahelise kokkuleppe kohaselt on fondi kasutamise ülemmäär 500 miljonit eurot aastas.

(4) 20. detsembril 2010 esitasid Madalmaad taotluse fondi kasutuselevõtmiseks, et saada fondist rahalist toetust seoses koondamistega NACE Revision 2 osa 18 (trükindus ja salvestiste paljundus) alla kuuluvas 14 ettevõttes, mis tegutsevad NUTS II tasandi piirkonnas Põhja-Brabantis (NL41), ning lisasid sellele täiendavat teavet kuni 7. märtsini 2011. Taotlus vastab rahalise toetuse kindlaksmääramise nõuetele, mis on sätestatud määruse (EÜ) nr 1927/2006 artiklis 10. Seetõttu teeb komisjon ettepaneku 667 823 euro eraldamiseks.

(5) Seetõttu tuleks võtta kasutusele fondi vahendid, et anda Madalmaade taotluse põhjal rahalist toetust,

ON VASTU VÕTNUD KÄESOLEVA OTSUSE:

Artikkel 1

Euroopa Liidu 2011. aasta üldeelarvest võetakse Globaliseerumisega Kohanemise Euroopa Fondi raames kasutusele 667 823 eurot kulukohustuste ja maksete assigneeringutena.

Artikkel 2

Käesolev otsus avaldatakse Euroopa Liidu Teatajas.

Brüssel/Strasbourg,

Euroopa Parlamendi nimel Nõukogu nimel

president eesistuja

[1] ELT C 139, 14.6.2006, lk 1.

[2] ELT L 406, 30.12.2006, lk 1.

[3] Euroopa Parlamendi ja nõukogu 20. detsembri 2006. aasta määrus (EÜ) nr 1893/2006, millega kehtestatakse majanduse tegevusalade statistiline klassifikaator NACE Revision 2 ning muudetakse nõukogu määrust (EMÜ) nr 3037/90 ja teatavaid EÜ määrusi, mis käsitlevad konkreetseid statistikavaldkondi (ELT L 393, 30.12.2006, lk 1).

[4] Kooskõlas määruse (EÜ) nr 1927/2006 artikli 3 kolmanda lõiguga.

[5] Euroopa Parlamendi ja nõukogu 20. detsembri 2006. aasta määrus (EÜ) nr 1893/2006, millega kehtestatakse majanduse tegevusalade statistiline klassifikaator NACE Revision 2 ning muudetakse nõukogu määrust (EMÜ) nr 3037/90 ja teatavaid EÜ määrusi, mis käsitlevad konkreetseid statistikavaldkondi (ELT L 393, 30.12.2006, lk 1).

[6] LISA/Vestigingenregister Noord-Brabant 2008. Bureau Louter. UWV Werkbedrijf Arbeidsmarktprognose 2009-2010 en 2011-2014.

[7] EGF/2009/027 Noord-Brabant ja Zuid Holland osa 18. Selle taotluse kiitsid eelarvepädevad institutsioonid heaks 24. novembril 2010 (2010/741/EL) (ELT L 318, 4.12.2010, lk 38).

[8] Euroopa Parlamendi ja nõukogu 18. juuni 2009. aasta määrus (EÜ) nr 546/2009, millega muudetakse määrust (EÜ) nr 1927/2006 Globaliseerumisega Kohanemise Euroopa Fondi loomise kohta (ELT L 167, 29.6.2009, lk 26).

[9] Euroopa Ülemkogu 8. juuni 2009. aasta dokument nr 10304/09 ADD1.

[10] ELT C 139, 14.6.2006, lk 1.

[11] ELT L 406, 30.12.2006, lk 1.

[12] ELT C […], […], lk […].